Trotseer koue kampeerweer met dié wenkeFoto bloot ter illustrasie. (Foto: Jack Sloop/Unsplash) Koueweerkampeer is ŉ goeie manier om die natuur op ŉ uiters unieke manier te ervaar. Terreine is stiller, muskiete is minder en kampvure is groter. Hoewel die koue seisoen min mense se speelmaat is, meen kampeerkenners dat die koue nie jou volgende buitelugavontuur hoef te kelder nie. Maroela Media het “kampeerkonings” geraadpleeg om te sorg dat jy ŉ snoesige winterkampeerervaring kan geniet. Christiaan Voogt, eienaar van BosKampKos, sê wintermaande is dikwels geriefliker omdat dit makliker is om warm eerder as koel te bly. “Nie alle woonwaens het lugversorgers om jou koel te hou nie, maar iets so eenvoudig soos ŉ groot vuur is heerlik, gesellig en kan in die winter meer geniet word omdat ŉ mens nie warm kry nie.” Die Boveld is ‘n ideale winter kampeerterrein. Argieffoto (Foto: Phillip Bruwer) Roelof Hogewind, eienaar van Caravan Brokers, sê kouer maande bied ook verskeie klimaatsvoordele, veral in noordelike dele van die land, omdat die dié dele sonnige dae en baie min kans vir wind en reën bied. Hy voeg wel by dat kampeer lankal nie meer deur seisoene beperk word nie omdat baie moderne terreine en geriewe wel vir elke seisoen ingerig is. Dié kenners sê kampeerterreine is dikwels stiller én goedkoper in kouer maande en winternagte bied ook minder ongenooide vlieënde vriende soos muskiete. Pannekoek en potjiekos is bekendes vir Suid-Afrikaners en is ŉ heerlike troosmiddel vir dalende temperature. “Ons maak gewoonlik plaatkoekies of pannekoek vir ontbyt as ons kamp en dié van BosKampKos is ŉ wenner omdat die pakkie reeds al die droë bestanddele bevat en net met water gemeng kan word,” sê Voogt. Noordelike provinsies, Suid-Afrikaanse buurlande, die Bosveld en natuurlik plekke soos die Krugerwildtuin is ideale bestemmings volgens JP Voogt, eienaar van Kampi.co.za. “Ons as familie besoek ook graag ATKV-oorde aangesien hulle verhitte swembaddens vir die kinders het. Dit is net belangrik om vroegtydig te bespreek.” Provinsies soos die Vrystaat, wat ysige minimum temperature van so laag as -9 °C kan verwag, moet volgens Voogt liefs vermy word. Groter vure beteken meer geselligheid. (Foto: Unsplash/Pixabay.com) Benewens ŉ lekker warm baadjie moet ŉ koue kamptog volgens Christiaan Voogt nie sonder ŉ goeie gasverwarmer aangepak word nie. “Dit is net belangrik om te onthou dat ŉ mens onder geen omstandighede kan slaap met ŉ gasverwarmer aan nie, aangesien dit ŉ groot veiligheidsrisiko is.” Omdat dit in die wintermaande vroeër donker raak, is dit volgens Hogewind ook die moeite werd om in goeie beligting, veral ŉ koplig te belê. “ŉ Duursame fles wat nie lek nie is beslis nog ŉ moet.” Christiaan en JP Voogt benadruk die belang van warm kouse en onderklere om liggaamstemperatuur te help reguleer. Hoewel vlieënde insekte skaars in wintermaande is, sê Christiaan Voogt verder dat gehalte insekweerder kruipende insekte kan weghou sonder om skade aan die natuur aan te rig. “Dit is ook belangrik om genoeg regte hardekoolhout in te pak wat nie vinnig uitbrand nie,” voeg hy by. Foto bloot ter illustrasie. (Foto: Glen Jackson/Unsplash) Praktiese wenke vir ŉ snoesige nagrus “Moenie jou woonwa of tent onnodig oop en toe maak nie en gaan bad of stort so vroeg soos 17:00 voor die warm water by die kampterrein klaar is,” waarsku Hogewind. Volgens JP Voogt bied plat kartonbokse ook uitstekende insolasie onder ŉ opblaasmatras. Indien jy jou warmwatersak by die huis vergeet het, sê Christiaan Voogt dat ŉ plastiekbottel met warm water ŉ goeie plaasvervanger is, mits die water nie kokend warm is nie.